tttarun/llama2_hindi huggingface dataset:
द्वितीय विश्वयुद्ध में अधिनायकवादी विचारधाराओं ने राष्ट्रों को एकीकृत रूप प्रदान किया, जिससे एक वैचारिक साम्यता एवं टकराव उत्पन्न हुआ। स्पष्ट करें।
उत्तर :
हल करने का दृष्टिकोण:
• भूमिका
• द्वितीय विश्वयुद्ध में अधिनायकवादी विचारधाराओं के कारण उग्र राष्ट्रवाद का उदय एवं इसका प्रभाव
• निष्कर्ष
प्रथम विश्वयुद्ध के वैश्विक परिदृश्य में मित्र राष्ट्र अपनी औपनिवेशिक विचारधारा के साथ वैचारिक एवं संगठनात्मक आधार पर प्रभावित करने में सफल रहे, जिसके कारण पराजित राष्ट्रों में अनचाहा राष्ट्रवाद भी प्रकट हुआ। इटली का लाभ उसके अनुकूल न था। अत: उसमें असंतोष का भाव उत्पन्न हुआ। इसी विचार क्रम में जर्मनी में हिटलर के नाजीवाद और इटली में मुसोलिनी के फासीवादी अधिनायकवाद ने उग्र राष्ट्रवाद को संगठित कर संपूर्ण शक्तियों को अधिग्रहीत किया तथा नवीन परिवर्तन के रूप में अपनी विचारधाराओं को एक मंच पर संगठित कर मित्र राष्ट्रों की विचारधारा का सव्रिय विरोध प्रारंभ किया। यहाँ स्पष्ट रूप से यूरोपीय परिदृश्य के अनुरूप प्रारंभिक विरोध साम्यवाद के विरुद्ध था। परंतु ब्रिटेन तथा फ्रांस जैसी शक्तियों के सक्रिय पूंजीवाद का विरोध भी इसमें शामिल था।
अधिनायकवादी विचारधारा ने स्पष्ट रूप से राष्ट्र को एक नए ढंग से कल्पित किया, जिसमें संपूर्ण शक्तियों का केंद्र एक व्यक्ति विशेष था। राष्ट्र सर्वोपरि था जिसका प्रतीक वह स्वयं अधिनायक था। मित्र राष्ट्रों के विरुद्ध आक्रोश का मुख्य कारण प्रथम विश्वयुद्ध के पश्चात् हुई संधियाँ थी। जिसमें जर्मनी और राष्ट्रों के विरुद्ध आव्रोश का मुख्य कारण प्रथम विश्वयुद्ध के पश्चात् हुई संधियाँ थी। जिसमें जर्मनी और इटली को राष्ट्रीय अपमान का सामना करना पड़ा। जिसका विरोध करते हुए अधिनायकवाद ने वैश्विक नियंत्रण के प्रयास प्रारंभ किये। इसके वैचारिक एकीकरण का विरोध मित्र राष्ट्रों ने किया जिसमें प्रारंभ में तुष्टीकरण की नीति अपनाई, जो द्वितीय विश्वयुद्ध में परिवर्तित हुई। इन राष्ट्रों के मध्य एक धुरी का निर्माण हुआ जिसे रोम-बर्लिन धुरी कहा गया। बाद में जापान को सम्मिलित कर निरंकुश सैन्यवाद का समर्थन प्राप्त किया और रोम-बर्लिन-टोकियो धुरी का निर्माण कर मित्र राष्ट्रों के विरोध में सक्रियता दर्ज की। जर्मनी के बढ़ते हुए इस प्रभाव को देखते हुए जर्मनी, फ्रांस एवं ब्रिटेन के मध्य 1937 का म्यूनिख समझौता हुआ जिसमें दोनों ही देश जर्मनी के प्रति तुष्टीकरण की नीति अपना रहे थे। परंतु यह समझौता जर्मनी के पोलैंड अभियान के बाद स्वत: टूट गया तथा और द्वितीय विश्वयुद्ध का प्रारंभ हुआ।
इस घटनाक्रम में स्पष्ट रूप से मित्र राष्ट्र एवं धुरी राष्ट्रों के मध्य उत्पन्न वैचारिक गतिरोध, सामरिक रणनीति, प्रत्यक्ष साम्राज्यवाद, संधियों तथा प्रति संधियों का प्रभाव, साम्यवाद का प्रसार इन सभी के मध्य स्पष्ट रूप से जिन परिस्थितियों का निर्माण हुआ, वे द्वितीय विश्वयुद्ध में परिवर्तित हो गई।
‘ग्रीष्मकालिक मानसून’ के पूर्वानुमान की विधियाँ किस सीमा तक सफल सिद्ध हुई हैं? ‘भारतीय मौसम विभाग’ द्वारा विकसित मानसून के पूर्वानुमान की अद्यतन विधियों पर प्रकाश डालें।
उत्तर :
हल करने का दृष्टिकोण
• ग्रीष्मकालीन मानसून का संक्षिप्त परिचय देते हुए उत्तर प्रारम्भ करें।
• मानसून पूर्वानुमान की प्रचलित विधि/विधियाँ बताइये।
• वर्तमान में प्रचलित विधियों का परिचय देते हुए निष्कर्ष लिखें।
ग्रीष्मकालीन मानसून, दक्षिण एवं दक्षिण-पूर्वी एशिया में घटने वाली विशिष्ट जलवायविक परिघटना है। अप्रैल और मई के महीनों में जब सूर्य कर्क रेखा पर लम्बवत् चमकता है तो हिंद महासागर के उत्तर में स्थित विशाल भू-खंड अत्यधिक गर्म हो जाता है। इसके परिणामस्वरूप उपमहाद्वीप के उत्तर-पश्चिमी भाग पर एक गहन न्यूनदाब का क्षेत्र विकसित हो जाता है। चूँकि भूखंड के दक्षिण में महासागरीय क्षेत्र अपेक्षया धीरे-धीरे गर्म होता है, अत: यह निम्नदाब का क्षेत्र विषुवत् रेखा के दक्षिण से दक्षिण-पूर्वी सन्मार्गी पवनों को आकर्षित करता है। इन परिस्थितियों में अंत:उष्ण कटिबंधीय क्षेत्र उत्तर की ओर स्थानांतरित हो जाता है। इस प्रकार दक्षिण-पूर्वी सन्मार्गी पवनें विषुवत् रेखा को पार करने के पश्चात् दक्षिण-पश्चिमी मानसूनी पवन के रूप में विस्तृत हो जाती हैं। इसे ही ग्रीष्मकालीन मानसून कहते हैं।
भारत में ग्रीष्मकालीन मानसून का अधिक महत्त्व है क्योंकि भारतीय कृषि का वृहद् भाग इस पर निर्भर है। इसलिये मानसून पूर्वानुमान भारत में और भी अधिक महत्त्वपूर्ण हो जाता है। विज्ञान की भाषा में पूर्वानुमान का अर्थ भविष्य के लिये कुछ चरों में परिवर्तनीयता का अनुमान लगाने से होता है। राष्ट्रीय मौसम सेवा के अनेक कार्यों में से ग्रीष्मकालीन मानसून का पूर्वानुमान लगाना भी एक है। वर्तमान में मानसून-पूर्वानुमान की अनेक विधियाँ प्रचलित हैं, जिनमें तीन प्रमुख हैं-(1) लघु अवधि मानसून पूर्वानुमान, (2) मध्यम अवधि मानसून पूर्वानुमान और (3) दीर्घ अवधि मानसून पूर्वानुमान।
लघु अवधि मानसून पूर्वानुमान, 72 घण्टों तक के मौसम का पूर्वानुमान करता है। मध्यम अवधि मानसून पूर्वानुमान, 4 से 10 दिनों तक के लिये वैध होता है। इसमें प्रतिदिन के मौसम का औसत लघु अवधि विधि की तुलना में अधिक सटीक होता है। दीर्घ अवधि मानसून पूर्वानुमान में 30 दिनों से लेकर एक ऋतु तक के मौसम का पूर्वानुमान होता है। इसके अतिरिक्त विस्तृत अवधि पूर्वानुमान की विधि भी प्रचलित है जो मध्यम और लघु अवधि पूर्वानुमान के मध्य अवस्थित है। इसमें 10 दिनों तक के मौसम का पूर्वानुमान किया जाता है।
वर्तमान में तकनीकी उन्नयन और मौसमी उपग्रहों की उपलब्धता ने देश में मौसम पूर्वानुमान की विधियों में परिवर्तन किया है। पृथ्वी विज्ञान मंत्रालय ने घोषणा की है कि भारतीय मौसम विज्ञान विभाग (IMD) ‘गतिशील मानसून मॉडल’ पर आधारित विधि के द्वारा सुपर कंप्यूटर से मानसून का पूर्वानुमान करेगा। इस मॉडल को युग्मित पूर्वानुमान प्रक्रिया प्रकार (Version-2) भी कहा जाता है। किंतु इस मॉडल को अधिकांशत: लघु अवधि की जाँच के लिये ही अपनाया जाता है और दीर्घ अवधि पूर्वानुमान के लिये यह विधि 60% तक ही सटीक रही है।
इस प्रकार, निष्कर्षत: यह कहा जा सकता है कि ग्रीष्मकालीन मानसून के सामाजिक और आर्थिक महत्त्व को देखते हुए सटीक पूर्वानुमान की अनेक विधियाँ अपनाई जा रही हैं तथा इसे और अधिक सटिक बनाने के लिये भारत सरकार एवं भारतीय मौसम विज्ञान विभाग निरंतर प्रयासरत हैं।
हिंद महासागर के ‘सुनामी प्रवण क्षेत्र’ होने के क्या कारण हैं? हाल के दिनों में इसकी तलहटी में एक नए प्लेट सीमांत के बनने की परिघटना एवं उसके प्रभाव को स्पष्ट करें।
उत्तर :
हल करने का दृष्टिकोण
• हिंद महासागर और सुनामी प्रवण क्षेत्र का संक्षिप्त परिचय लिखते हुए उत्तर प्रारंभ करें।
• हिंद महासागर में सुनामी प्रवण क्षेत्र विकसित होने के कारण बताएँ।
• वर्तमान में इस क्षेत्र में प्लेट सीमांत विकसित होने के कारणों एवं प्रभावों की चर्चा करते हुए उत्तर लिखें।
तीव्र भूकंप के दौरान समुद्री प्लेट कई मीटर तक खिसक जाती है, फलस्वरूप समुद्री सतह पर ज़बरदस्त उथल-पुथल मचती है और इस कारण सागर की सतह पर जल बड़ी-बड़ी लहरों के रूप में उठता है। यद्यपि महासागरों में ये बहुत कम ऊँचाई की होती हैं, किंतु जैसे-जैसे यह किनारों की ओर बढ़ती हैं तो इसकी ऊँचाई और तीव्रता बढ़ती जाती है। यही तीव्र और ऊँची लहरें धरातल पर सुनामी कहलाती हैं। हिंद महासागर भूगर्भिक रूप से प्लेट सीमाओं से बहुत दूर है, फिर भी यह सुमात्रा और अन्य क्षेत्रों के नज़दीक स्थित अत्यधिक सक्रिय भूकंपीय क्षेत्र के काफी निकट है जो इन क्षेत्रों में उत्पन्न भूकंप से हिन्द महासागर में सुनामी का खतरा उत्पन्न करता है।
वर्ष 2004 में उत्पन्न सुनामी से हुए नुकसान के कारण यह क्षेत्र सुनामी प्रवण क्षेत्र के रूप में चिह्नित किया जाने लगा। यद्यपि हिन्द महासागर में सुनामी का आना बहुत ही दुर्लभ है क्योंकि यहाँ प्रशांत महासागर की तुलना में भूकंपीय हलचलें बहुत ही कम होती हैं। फिर भी इण्डोनेशियाई द्वीपसमूह में अवस्थित ज्वालामुखीय क्रियाओं के कारण भूकंप की संम्भावनाएँ बनती रहती हैं।
वर्ष 2012 में अंडमान-सुमात्रा क्षेत्र में आए भूकंप के कारण इस क्षेत्र में नवीन प्लेट सीमांत के विकसित होने की संभावना जताई जा रही है। इस भूकंप के पूर्व, पश्चात् और भूकंप के दौरान एकत्रित किये गए आँकड़ों के आधार पर वैज्ञानिक इस निष्कर्ष पर पहुँचे हैं कि हिन्द महासागर की तलहटी में एक नवीन प्लेट सीमांत विकसित हुई है। यह भूकंप इतना तीव्र था कि इससे अंतर-प्लेट भूकंप उत्पन्न हुआ और तीव्र झटके के कारण प्लेट में दरार उत्पन्न हो गई।
यह नवीन प्लेट सीमांत इस क्षेत्र में भूकंपों की बारम्बारता को बढ़ा सकती है। इससे हिन्द महासागर क्षेत्र तथा भारतीय उपमहाद्वीप के तटीय क्षेत्रों में सुनामी आने का खतरा बढ़ गया है। इससे मत्स्य पालन, तटीय पारिस्थितिकी, पर्यटन, तटीय अवसंरचना आदि क्षेत्र प्रभावित हो सकते हैं।
निष्कर्षत: यह कहा जा सकता है कि हिन्द महासागर तकनीकी रूप से सुनामी प्रवण क्षेत्र नहीं है, किंतु नवीन भूगर्भिक हलचलों के कारण इस क्षेत्र में सुनामी आने की संभावनाएँ बढ़ गई हैं।
‘माइक्रोप्लेट्स’ से आप क्या समझते हैं? ‘टूज़ो विल्सन’ की अवधारणा किस प्रकार ‘प्लेट विवर्तनिकी सिद्धांत’ को समझने में सहायक सिद्ध हुई है? 
उत्तर :
हल करने का दृष्टिकोण
• प्लेट विवर्तनिकी सिद्धांत का संक्षिप्त परिचय देते हुए उत्तर प्रारम्भ करें।
• ‘माइक्रोप्लेट्स’ को समझाएँ।
• ‘टूज़ो विल्सन’ के सिद्धांत को समझाते हुए यह स्पष्ट करें कि यह प्लेट विवर्तनिकी सिद्धांत को समझने में किस प्रकार सहायक है।
• निष्कर्ष।
प्लेट विवर्तनिकी सिद्धांत का संबंध स्थलमंडलीय परिवर्तनों की व्याख्या करना है। वर्ष 1967 में मैकेन्जी पारकर और मोरगन ने स्वतंत्र रूप से उपलब्ध विचारों को समन्वित कर एक अवधारणा प्रस्तुत की, जिसे प्लेट विवर्तनिकी सिद्धांत कहा गया। विवर्तनिकी अंग्रेज़ी के टेक्टॉनिक (Tectonic) शब्द का पर्याय है जो ग्रीक भाषा के tektonikos से लिया गया है। Tektonikos शब्द का अर्थ निर्माण अथवा रचना से है। एक विवर्तनिक प्लेट ठोस चट्टान का विशाल व अनियमित आकार का खंड है, जो महाद्वीपीय अैर महासागरीय स्थलमंडलों से मिलकर बना है। ये प्लेटें दुर्बलता मंडल पर एक दृढ़ इकाई के रूप में क्षैतिज अवस्था में चलायमान हैं।
एक प्लेट को महाद्वीपीय या महासागरीय प्लेट कहा जाता है। यह इस बात पर निर्भर करता है कि इस प्लेट का अधिकतर भाग कहाँ अवस्थित है। जैसे- प्रशांत प्लेट मुख्यत: महासागरीय प्लेट है, जबकि यूरेशियाई प्लेट को महाद्वीपीय प्लेट कहा जाता है। आकार के आधार पर प्लेटों को वृहद्, लघु और सूक्ष्म वर्गों में वर्गीकृत किया गया है।
सूक्ष्म या माइक्रोप्लेट्स आकार में छोटी तथा 1 मिलियन वर्ग कि.मी. क्षेत्रफल से कम आकार की होती हैं। ये प्लेटें वृहद् एवं लघु प्लेटों के किनारों पर पाई जाती हैं। जैसे- अप्रीकी प्लेट के साथ मेडागास्कर प्लेट, सेशल्स माइक्रोकॉण्टिनेंट, रोवुमा प्लेट आदि तथा अंटार्कटिक प्लेट के साथ दक्षिण सैण्डविच प्लेट, शेटलैण्ड प्लेट; कोकोस प्लेट के साथ रिवेरा प्लेट और मालपेलो प्लेट आदि।
इस सिद्धांत में प्लेट शब्दावली का सबसे पहले उपयोग कनाडा के भू-वैज्ञानिक टूज़ो विल्सन ने किया था। विल्सन के अनुसार पृथ्वी का क्रस्ट भाग विभिन्न प्लेटों में विभक्त है, जो दुर्बलता मंडल पर क्षैतिज दिशा में क्रियाशील है। टूज़ो विल्सन ने प्लेट विवर्तनिकी सिद्धांत में हॉटस्पॉट और संक्रमण परिसीमा की अवधारणा स्पष्ट की। यद्यपि विल्सन द्वारा प्रतिपादित सिद्धांत अस्पष्ट और परिकल्पना (Hypothesis) पर आधारित था किंतु इसी सिद्धांत को आधार बनाकर कालांतर में डब्ल्यू. जे. मॉर्गन और ली पिचोन ने इसे तार्किक और सरल रूप में प्रस्तुत किया।
निष्कर्षत: यह कहा जा सकता है कि विल्सन के सिद्धांत ने गहरे महासागरीय गर्त, पर्वत  शृंखलाएँ, ज्वालामुखी  शृंखलाएँ, वृहद् भूकम्पीय क्षेत्रों का वितरण आदि को समझाने में महत्त्वपूर्ण भूमिका निभाई है। साथ ही वृहद्, लघु और सूक्ष्म प्लेटों का वर्गीकरण भी टूज़ो विल्सन के सिद्धांत से प्रभावित है।
प्राचीन तथा मध्यकालीन शासकों द्वारा संगीत के संरक्षण तथा प्रोत्साहन ने भक्ति परंपरा को जीवंत बनाए रखने में महत्त्वपूर्ण भूमिका निभाई। परीक्षण करें।
उत्तर :
हल करने का दृष्टिकोण:
• भूमिका
• शासकों द्वारा भक्ति परंपरा के संगीत के संरक्षण में योगदान
• निष्कर्ष
भारतीय इतिहास के सभी कालों में संगीत तथा भक्ति का संबंध अन्योन्याश्रितता का रहा है। भक्ति परंपरा में संगीत एक ऐसा साधन था जिसके माध्यम से ईश्वर को सर्वस्व समर्पित किया जाता था। प्राचीन तथा मध्यकालीन शासकों द्वारा राजदरबारी संगीत को प्रोत्साहन ने न केवल संगीत को जीवंत बनाया, बल्कि भक्ति परंपरा को भी मज़बूती प्रदान की।
उल्लेखनीय है कि प्राचीन काल में समुद्रगुप्त, धार के राजा भोज तथा कल्याण के राजा सोमेश्वर आदि ने संगीत को संरक्षण दिया था। राजाओं की संगीत को संरक्षण देने की प्रवृत्ति के कारण भक्त कवियों ने अपनी-अपनी रचनाओं में ‘संगीत’ को महत्त्व देना प्रारंभ किया। 12वीं शताब्दी में ओडिशा के जयदेव ने ‘गीत-गोविंद’ जैसे उत्कृष्ट राजकाव्य की रचना की जिसका प्रत्येक गीत रागों पर आधारित था। ‘गीत-गोविंद’ राधा और कृष्ण के प्रेम-प्रसंगों पर रचित काव्य है। अभिनवगुप्त द्वारा रचित ‘अभिनवभारती’ ग्रंथ संगीत के विषय में उपयोगी जानकारी प्रदान करता है। इसी तरह शैववादी ‘नयनार’ तथा वैष्णववादी ‘अलवारों’ ने अपनी कविताओं की रचना संगीत के आधार पर की।
मुगलकाल में भी संगीत को संरक्षण दिया गया। इस काल में ‘कव्वाली’, ‘ख्याल’ आदि का विकास हुआ। अकबर ने गीतों को रागात्मक रूप से बांधा तथा संगीतकारों को प्रोत्साहित किया। इससे प्रभावित होकर मध्यकाल में सूफी तथा भक्ति संतों ने संगीत को बढ़ावा दिया। सूफी खानकाहों में कव्वालियाँ गाई जाती थी, वहीं भक्ति संतों के कारण भक्ति संगीत, जैसे- कीर्तन और भजन आदि लोकप्रिय हुए।
मुगल शासकों के संरक्षण में ही स्वामी हरिदास तथा उनके शिष्यों ने अनेक गीतों को विभिन्न धुनों को बांधा। इब्राहिम आदिलशाह द्वितीय द्वारा रचित 17वीं शताब्दी में ‘किताब-ए-नवरस’ में मुस्लिम संतों तथा देवी-देवताओं को प्रशंसाओं की कविताओं का संग्रह है।
निष्कर्षत: प्राचीन तथा मध्यकालीन शासकों द्वारा संगीत को दिये गए संरक्षण ने भक्ति परंपरा को जीवंत बनाए रखने में महत्त्वपूर्ण भूमिका निभाई।
वैश्वीकरण ने भारतीय समाज को किस सीमा तक सकारात्मक रूप से प्रभावित किया, चर्चा करें।
उत्तर :
हल करने का दृष्टिकोण:
• भूमिका
• भारतीय समाज पर वैश्वीकरण का प्रभाव
• निष्कर्ष
वैश्वीकरण एक सतत् चलने वाली प्रक्रिया है जिसमें दुनिया के सभी देश एक-दूसरे से आर्थिक, राजनीतिक तथा सांस्कृतिक रूप से जुड़े हुए हैं। इस प्रक्रिया में सभी संभव स्तरों पर वैश्विक संचार बढ़ता है तथा विश्व में एकरूपता और क्षेत्रीयता दोनों की प्रवृत्ति बढ़ती है। इस प्रक्रिया में कुछ सकारात्मक और कुछ नकारात्मक प्रभाव विभिन्न क्षेत्रों में पडते हैं।
वैश्वीकरण के भारतीय समाज पर पड़ने वाले सकारात्मक प्रभावों को निम्नलिखित बिंदुओं के अंतर्गत समझा जा सकता है-
वैश्वीकरण के परिणामस्वरूप भारतीय समाज ने पश्चिमी समाज तथा संस्कृतियों के कुछ बातों को आत्मसात् किया है, जैसे- महिलाओं की स्वतंत्रता हेतु पहल, रूढ़िवादी तत्त्वों का विरोध।
शिक्षा की अधिक-से-अधिक लोगों तक पहुँच सुनिश्चित हुई है।
शहरीकरण, जनजागरूकता, संसाधनों की पहुँच में वृद्धि हुई है।
हमारे खान-पान, रहन-सहन तथा पहनावे में विविधता आई है, वैश्वीकरण ने हमारे सामने विकल्पों की उपलब्धता को बढ़ावा दिया है।
भारतीय समाज में आधुनिकतम तकनीकों का आगमन हुआ। लेपटॉप, एयर कंडीशनर, आदि आज आम बात हो गई है।
वैश्वीकरण के फलस्वरूप भारतीय समाज में मध्यम वर्ग का उदय हुआ।
इसके अलावा डिजिटल लेन-देन, सोशल मीडिया, ई-कॉमर्स आदि कई क्षेत्रों में प्रगति हुई है। हालाँकि वैश्वीकरण का समाज पर पड़ने वाले प्रभाव की भी सीमाएँ हैं, जैसे- शिक्षा बाजार केंद्रित हो गई है और आज पढ़ाई का उद्देश्य मात्र पैसे कमाने तक सीमित रह गया है।
लोक कल्याणकारी राज्य की जगह बाज़ार, आर्थिक तथा सामाजिक प्राथमिकताओं के प्रमुख निर्धारक हो गए हैं।
वैश्वीकरण ने सांस्कृतिक समरूपता की दिशा में कार्य किया है जिसकी वजह से स्थानीय संस्कृतियों को खतरा पहुँचा है।
निष्कर्षत: वैश्वीकरण ने समाज को कई सकारात्मक आयामों से सुसज्जित करने में मदद की है, किंतु इसकी कुछ सीमाएँ भी रही है।
वर्तमान में भूजल उपयोग की स्थिति को स्पष्ट करते हुए अटल भूजल योजना के महत्त्वपूर्ण प्रावधानों पर प्रकाश डालें।
उत्तर :
हल करने का दृष्टकोण:
• भूमिका
• भूजल से जुड़े आंकड़े
• अटल भूजल योजना
• निष्कर्ष
जल और संबंद्धित सांख्यिकी 2019 द्वारा प्रस्तुत आँकड़ों के अनुसार भारत में वार्षिक पुन: आपूर्ति योग्य भूजल संसाधन 432 बिलियन घन मीटर है जिसमें से वार्षिक निकासी योग्य भूजल संसाधन 393 बिलियन घन मीटर है, जबकि भूजल की कुल वार्षिक निकासी 249 बिलियन घन मीटर है।
उपलब्ध भूजल के द्वारा 60 प्रतिशत सिंचाई आवश्यकताओं की पूर्ति की जाती है, इसके अलावा 50 प्रतिशत शहरी पेयजल आवश्यकताओं तथा 85 प्रतिशत ग्रामीण पेयजल आवश्यकताओं की पूर्ति हो रही है।
केंद्रीय जल आयोग की रिपोर्ट के अनुसार वर्ष 2025 में देश में प्रति व्यक्ति जल उपलब्धता जहाँ 1434 घन मीटर होगी वहीं 2050 में यह घटकर 1219 घन मीटर रह जाएगी।
उपरोत स्थितियों को देखते हुए अटल भूजल योजना की शुरुआत की गई जिसके अंतर्गत सर्वप्रथम प्राथमिकता वाले क्षेत्रों को चिह्नित किया जाएगा, चिह्नित प्राथमिकता वाले क्षेत्रों में सामुदायिक भागीदारी के माध्यम से भूजल प्रबंधन को बेहतर बनाने के लिये भारत सरकार के जलशक्ति मंत्रालय द्वारा केंद्रीय क्षेत्रक योजना के रूप में ‘अटल भूजल योजना’ आरंभ की गई है। इस योजना पर व्यय होने वाली धनराशि का 50 प्रतिशत विश्व बैंक द्वारा वहन किया जाएगा। इस योजना के दो प्रमुख घटकों को चिह्नित किया गया है-
प्रोत्साहन घटक: जिसके अंतर्गत राज्यों को जल सुरक्षा योजना तैयार करने, डेटा एकल करने तथा जल बजट संबंधित गतिविधियों पर कार्य करने हेतु प्रोत्साहित किया जाएगा। इस योजना के अंतर्गत सात राज्यों, उत्तर प्रदेश, महाराष्ट्र, राजस्थान, गुजरात, कर्नाटक, हरियाणा तथा मध्य प्रदेश को सम्मिलित किया जाएगा।
संस्थागत सुदृढ़ीकरण तथा क्षमता निर्माण घटक: इस घटक के अंतर्गत जल उपयोगकर्त्ता संगठनों को सुदृढ़ करने, पंचायतों को अधिकाधिक धन आवंटित करने, निगरानी नेटवर्क में सुधार करने तथा क्षमता निर्माण करने का काम किया जाएगा। इस योजना को 5 वर्षों के लिये कार्यान्वित किया जाएगा।
क्या कारण है कि ‘पश्चिमी घाट की तुलना में हिमालय में भूस्खलन की घटनाओं की बारंबारता अधिक देखी गई है?
उत्तर :
हल करने का दृष्टिकोण:
• भूमिका
• पश्चिमी घाट एवं हिमालयी क्षेत्र का तुलनात्मक अध्ययन करते हुए  भूस्खलन की घटनाओं की बारंबारता के कारण
• निष्कर्ष
भूस्खलन वह प्राकृतिक घटना है जो गुरुत्वाकर्षण बल, ढाल की अधिक प्रवणता, बहाव, भारी बर्फबारी जैसे सम्मिलित कारकों के कारण घटित होती है जिसके कारण भारी मात्रा में मिट्टी, पत्थर, मलबा आदि पहाड़ी ढ़लानों से टूटकर नीचे गिरता है। भारतीय भू-वैज्ञानिक सर्वेक्षण विभाग के अनुसार भारत का 15% भूभाग भूस्खलन से प्रभावित है। परंतु हिमालय में पश्चिमी घाट की तुलना में भूस्खलन की घटनाओं की बंरबारता अधिक देखने को मिलती है। जिसके कारणों को निम्नलिखित बिंदुओं के अंतर्गत समझा जा सकता है:-
पश्चिमी घाट की ऊंचाई तथा ढलान की तीव्रता हिमालय की अपेक्षा कम है जो भूस्खलन के प्रमुख कारको में से एक मानी जाती है।
हिमालय एक नवीन वलित पर्वत है जो निर्माण की प्रक्रिया से गुज़र रहा है जबकि पश्चिमी घाट एक घर्षित ब्लॉक पर्वत है।
हिमालय से निकलने वाली नदियों के कारण जल तथा अवसाद का दबाव बढ़ जाता है, जिसके कारण ढलानों पर भी दबाव बढ़ जाता है जबकि पश्चिम घाट की नदियों में हिमालयी नदियों की अपेक्षा अवसाद कम है।
भूकंप की दृष्टिकोण से हिमालयी क्षेत्र अधिक संवेदनशील है जबकि पश्चिमी घाट अपेक्षाकृत स्थित है। जो भू-स्खलन का प्रमुख कारक है।
हिमालयी क्षेत्र में ठंड में होने वाली बर्पबारी जब गर्मी के मौसम में पिछलती है तो वहां की मिट्टी को मुलायम बना देती है जिससे भूस्खलन की समस्या बढ़ जाती है। देखा जाए तो पश्चिमी घाट में भूस्खलन का प्रमुख कारण भारी बारिश है बर्पबारी नहीं।
उपरोक्त के अतिरिक्त हिमालयी क्षेत्र में बढ़ती मानवीय तथा औद्योगिक गतिविधियां पश्चिमी घाट की तुलना में अधिक है। जिसके कारण समय-समय पर भू-स्खलन की समस्या की बारंबारता बढ़ जाती है।
समानता. स्वतंत्रता एवं भातृत्व ने फ्रांसीसी क्रांति के प्रथम चरण और साथ ही द्वितीय चरण को भी नेतृत्व प्र्दान किया टिप्पणी करें।
उत्तर :
हल करने का दृष्टिकोण:
• भूमिका
• फ्रांसीसी क्रांति में समानता, स्वतंत्रता एवं भातृत्व की भूमिका
• निष्कर्ष
1789 ई. में सम्पन्न फ्रांसीसी क्रांति मुख्यत: निरंकुश, अराजक राजतंत्र के विरुद्ध प्रतिक्रिया थी जिसने जनता ने अपने अधिकारों को पाने संगठित संघर्ष किया गया तथा सत्ता परिवर्तन कर जनरल असेम्बली या काउन्सिल के शासन को स्थापित किया।
इस क्रांति का सूत्र वाक्य स्वतंत्रता, समानता तथा भ्रातृत्व था। जहाँ स्वतंत्रता से आशय स्पष्ट रूप से रूसो जैसे विचारकों का समर्थन था जहाँ मनुष्य को जन्म से ही स्वतंत्र माना गया था। इसके अलावा अन्य दार्शनिकों- जैसे वाल्टेयर, माण्टेम्यू आदि के विचार भी वास्तविक अधिकार के प्रति जनता को प्रेरित करने में सफल रहे तथा स्वतंत्रता बोध के आधार पर क्रांति को संगठित करने में सफल रहे।
मध्यम वर्गीय चिंतकों का मानना था कि उच्च वर्गीय पादरी हो या सामंत कोई भी वर्ग विशेष किसी भी प्रकार के विशेषाधिकार तथा राज्य हवा के योग्य नहीं है। बल्कि राज्य के द्वारा सभी को समान अधिकार प्रदान किये जाने चाहिये।
भ्रातृत्व के सिद्धांत से आशय वर्ग-विभेद होते हुए भी सभी के मध्य समतामूलक तथा मानवतावादी विचारों का प्रसार किया जाना चाहिये। इन सम्मिलित उद्देश्यों को लेकर फ्रांसीसी क्रांति के प्रथम चरण को नेतृत्व प्रदान किया गया।
किंतु सत्ता परिवर्तन के बाद असेम्बली के द्वारा जब पुन: राजतंत्र की कमियों को स्वीकार किया जाने लगा तो जनता उद्वेलित हुई जिसका लाभ नेपोलियन ने उठाया। नेपोलियन ने पुन: स्वतंत्रता, समानता बंधुत्व का नारा देकर अराजक राज्य को समाप्त करने का प्रयास किया जिसमें नेपोलियन सफल हुआ किंतु जनता को पुन: निराशा ही हाथ लगी क्योंकि नेपोलियन ने सभी शक्तियों का अधिग्रहण कर निरंकुश राजतंत्र की स्थापना कर दी।
‘हिटलर की विदेश नीति ने ही विश्वयुद्ध की आशंका को जन्म दिया।’ टिप्पणी कीजिये।
उत्तर :
हल करने का दृष्टिकोण:
• भूमिका
• विश्वयुद्ध के मुख्य कारणों में हिटलर की विदेश नीति
• निष्कर्ष
हिटलर की विदेश नीति के सामान्य सिद्धांत के अंतर्गत राज्य की सर्वोच्चता तथा युद्ध की अनिवार्यता का सिद्धांत समाहित था। हिटलर ने उग्र-राष्ट्रवाद का समर्थन किया तथा अंतर्राष्ट्रीयता का विरोध किया तथा सैन्य बल पर आधारित विदेश नीति को निर्धारित करते हुए युद्ध को राष्ट्रीय शक्ति का प्रतीक माना।
हिटलर नस्लवाद के सिद्धांत का समर्थक था। इसके आधार पर उसने उन क्षेत्रों का अधिग्रहण करना चाहा जहाँ जर्मन जनसंख्या की अधिकता थी, जैसे- चेकोस्लोवाकिया, ऑस्ट्रिया, पोलैंड आदि। इस उद्देश्य को पूरा करने के लिये उसने लेवन स्टांग या लिविंग स्पेस की नीति अपनाई। अर्थात् जर्मन जातियों का बसाव व नई बस्तियों की स्थापना तथा उनके जीवन-यापन के लिये नए स्थानों को जीतना। यह नीति दक्षिण-पूर्वी यूरोप, रूस तथा चेकोस्लोवाकिया में चलाई गई।
हिटलर ने अपने वैदेशिक सिद्धांतों की अभिव्यक्ति के लिये सर्वाय की संधि का अतिक्रमण करते हुए सार क्षेत्र में जनमत संग्रह कराकर सार का जर्मनी में विलय कर लिया गया तथा डेजिंग, मेमेल आदि का विलय करते हुए क्षतिपूर्ति देने से इंकार कर दिया। स्पष्ट रणनीति अपनाते हुए नि:शस्त्रीकरण सम्मेलन का बहिष्कार किया तथा राष्ट्र संघ से जर्मनी को पृथक् कर लिया, साथ ही जर्मनी में अनिवार्य सैन्य सेवा लागू की।
जर्मनी को सशक्त बनाने के उद्देश्य से विभिन्न राष्ट्रों से संधियाँ की 1937 ई. में दस वर्षीय पोलैंड से अनाक्रमण समझौता किया और 1939 ई. में ब्रिटेन के साथ समझौता किया। 1936 ई. में जापान तथा इटली से समझौता कर रोम-बर्लिन-टोकियो धुरी का निर्माण किया। फ्रांस के साथ समझौता किया कि हिटलर उसकी सीमाओं का सम्मान करेगा तथा साम्यवाद के विस्तार को रोकने के लिये कॉमिन्टर्न विरोधी समझौता किया।
युद्ध के माध्यम से विस्तारवादी नीति अपनाते हुए सर्वप्रथम ऑस्ट्रिया पर अधिकार करने का प्रयास 1934 ई. में किया, किंतु इटली के विरोध के कारण शुरुआत में असफल रहा, किंतु 1938 ई. में इटली के समर्थन से ऑस्ट्रेलिया पर अधिकार कर लिया। 1938 ई. में म्यूनिख संधि की तथा सुडेटनलैंड पर अधिकार किया। 1939 ई. में चेकोस्लोवाकिया पर आक्रमण किया। परंतु पोलैंड पर विस्तारवादी नीति से द्वितीय विश्वयुद्ध का सूत्रपा हुआ।
हिटलर की विदेश नीति के परिणामस्वरूप तनावपूर्ण अंतर्राष्ट्रीय स्थितियाँ निर्मित हुई। अंतर्राष्ट्रीय नियमों एवं आदर्शों का उल्लंघन होने से द्वितीय विश्वयुद्ध की शुरुआत हुई।
क्या कारण है कि पश्चिमी घाट की तुलना में हिमालय में भू स्खलन की घटनाओं की बारंबारता अधिक देखी गई है?
उत्तर :
हल करने का दृष्टिकोण:
• भूमिका
• हिमालय में भू स्खलन की घटनाओं की बारंबारता के कारण
• निष्कर्ष
भू स्खलन वह प्राकृतिक घटना है जो गुरुत्वाकर्षण बल, ढाल की अधिक प्रवणता, नदी बहाव, भारी बर्फबारी जैसे सम्मिलित कारकों के कारण घटित होती है जिसके कारण भारी मात्रा में मिट्टी, पत्थर, मलबा आदि पहाड़ी ढ़लानों से टूटकर नीचे गिरता है। भारतीय भू-वैज्ञानिक सर्वेक्षण विभाग के अनुसार भारत का 15% भू भाग भू स्खलन से प्रभावित है। परंतु हिमालय में पश्चिमी घाट की तुलना में भू स्खलन की घटनाओं की बंरबारता अधिक देखने को मिलती है। जिसके कारणों को निम्नलिखित बिंदुओं के अंतर्गत समझा जा सकता है-
पश्चिमी घाट की ऊँचाई तथा ढलान की तीव्रता हिमालय की अपेक्षा कम है जो भू स्खलन के प्रमुख कारकों में से एक मानी जाती है।
हिमालय एक नवीन वलित पर्वत है जो निर्माण की प्रक्रिया से गुज़र रहा है जबकि पश्चिमी घाट एक घर्षित ब्लॉक पर्वत है।
हिमालय से निकलने वाली नदियों के कारण जल तथा अवसाद का दबाव बढ़ जाता है, जिसके कारण ढलानों पर भी दबाव बढ़ जाता है जबकि पश्चिमी घाट की नदियों में हिमालयी नदियों की अपेक्षा अवसाद कम है
भूकंप की दृष्टिकोण से हिमालयी क्षेत्र अधिक संवेदनशील है जबकि पश्चिमी घाट अपेक्षाकृत स्थिर है। जो कि भू-स्खलन का प्रमुख कारक है।
हिमालयी क्षेत्र में ठंड में होने वाली बर्फबारी जब गर्मी के मौसम में पिघलता है तो वहाँ की मिट्टी को मुलायम बना देती है जिससे भू स्खलन की समस्या बढ़ जाती है। देखा जाए तो पश्चिमी घाट में भूस्खलन का प्रमुख कारण भारी बारिश है बर्फबारी नहीं।
उपरोक्त के अतिरिक्त हिमालयी क्षेत्र में बढ़ती मानवीय तथा औद्योगिक गतिविधियाँ पश्चिमी घाट की तुलना में अधिक है। जिसके कारण समय-समय पर भू-स्खलन की समस्या की बारंबारता बढ़ जाती है।
भारतीय पुनर्जागरण 19वीं शताब्दी को एकीकृत होते भारत के रूप में प्रस्तुत करने में सफल रहा। क्यों?
उत्तर :
हल करने का दृष्टिकोण:
• भूमिका
• भारतीय पुनर्जागरण का महत्त्व
• निष्कर्ष
19वीं शताब्दी में ब्रिटिश औपनिवेशिक व्यवस्था के परिणामस्वरूप भारत में एकीकृत शासन प्रणाली तथा प्रशासनिक व्यवस्था की शुरुआत हुई जिसके कारण ब्रिटिश सरकार के अधीन रहे भारतीय क्षेत्रों में भारत जैसी संकल्पना के लक्षण दिखाई देते हैं। इसलिये राजनीतिक तथा आर्थिक आधार पर एकीकृत भारत को ब्रिटिश शासन की परोक्ष देन माना जाता है।
औपनिवेशिक व्यवस्था के परिणामस्वरूप सबसे महत्त्वपूर्ण परिवर्तन यह हुआ कि ब्रिटिश शासन को प्रत्येक वैधानिक व्यवस्था को एक समान भारत में उनके क्षेत्र में लागू किया गया। यह प्रक्रिया उन देशी रियासतों से पूर्णत: भिन्न थी जो अंग्रेजी नियंत्रण से मुक्त थे, किंतु वहाँ की जनता द्वारा भी इसी तरह के परिवर्तनों को लागू किये जाने की मांग की जाने लगी, जैसे कि पश्चिमोत्तर क्षेत्र की कुछ देशी रियासतों में भी दिखाई देता है, लेकिन अंग्रेजों के इस प्रयास से सामाजिक एकता को बढ़ावा नहीं मिला जिसे सुनिश्चित करने में पुनर्जागरण का महत्त्वपूर्ण योगदान रहा।
पुनर्जागरण के कारण मानवतावादी मूल्यों को प्रश्रय प्रदान किया गया। मानव के ऊपर स्वयं मानव के ही नियंत्रण को स्वीकार करते हुए वर्ण भेद, जाति भेद, लिंग भेद आदि के संदर्भ में प्रभावी उपाय सुझाए गए, जिसके द्वारा सामाजिक चेतना का उदय हुआ। इसमें सामाजिक एकता निहित थी जिसने अंतत: राष्ट्रवाद को भी मजबूत आधार प्रदान करने का कार्य किया।
इस प्रकार अंग्रेजों ने भारत में राजनीतिक तथा आर्थिक एकीकरण का सूत्रपात किया, वहीं भारतीय पुनर्जागरण ने सामाजिक एकता का लक्ष्य निर्धारित कर 19वीं सदी के भारत को एकीकृत भारत में परिवर्तित करने का कार्य किया।